**Пристанище**

# ·а҃·

Се, сѣждѫ прѣдъ съборомь въ рꙋсѣ владычемь, юны слышѧ свѧщеньникы. Словеса глаголѧтъ дльга и широка, пѫти хвалѧще нашего на свѣтъ сь, прѣжде сътолѣтïа въселеномь, пѫть съврьшивъшимъ намъ бездъноѭ космичьноѭ, загꙋбивъшимъ сѧ намъ ѿчаꙗно бывъшимъ. Поколѣнïе се младо естъ, не бѣ его врѣмени томь[[1]](#footnote-1); нѫ, ꙗкоже въсѫдомь, ищѧтъ понѣ словесы онѣми на трꙋдѣхъ нашихъ причѧстити сѧ. Хвалы оны и къ мьнѣ въссилаѭтъ, послѣдьнꙋꙋмꙋ[[2]](#footnote-2) ѿ поколѣнïа ихъже пришьдъшïихъ[[3]](#footnote-3). Азъ обаче къ тръпѣнïю пытаемъ есмъ вьсимь словесьмь, вьсеѭ похвалоѭ тоѭ поколѣнïю нашемꙋ, миръ опꙋстивъшꙋ вьселеный, на свѣтѣ семь новомь знамѧ Еѯар͛шïѧ въздвигъшꙋ; поколѣнïю, къ немꙋже азъ быхъ по сълꙋчаю, противъ же волïи своей, придрꙋженъ.

Исчетъ же доблести и благодатïй, мѫжь юнъ, иначе свѣтлъ оумомь и жизньѭ, речетъ: Дѣла наша сѫть изъ мысли чисты просïала[[4]](#footnote-4), акы[[5]](#footnote-5) лꙋчи ѿ слънца. Съврьшивъ же слово, сѣдетъ на мѣстѣ своемь, глѧдѧ къ мьнѣ, негъли хвалы самъ ѿ мене ожидаѧй.

А по томь азъ съборꙋ прѣдъстанѫ, въспомьнѧ часъ онъ, и еже къ пѫти нашемꙋ доведъше, и прослъжѫ сѧ ѕѣло, стоѧ сице прѣдъ вьсѣми, и рекѫ: "Доблести моей тꙋ не бѣ, ниже оу инѣхъ семо доспѣвъшихъ. Азъ сестры ради моеѧ възлюбленыѧ, Марïѧ, стѫпихъ на пѫть онъ, дльгъ свой ей искавъ исплатити. Не могъ, прѣставивъши сѧ ей; а пѫти ономꙋ могохъ[[6]](#footnote-6) одолѣти тъчïѭ помрачена ради симь срьдьца своего. Да не льжимъ сѧ, братïа! Иниже ѿ съпѫтьникъ въ глꙋбинѣ космичьнѣ власть искаахѫ, ли славѫ въ слꙋжьбѣ Цѣсарю; или понѣ любопытïа своего насытитъ. А она добродѣтелꙗ ради своего, еже любы естъ, въ погꙋбѫ своѭ грѧдѣаше."

Послѣдователе мои млъчѧтъ, съ очесы широцѣ отворены, не движѧще, акы вьси сѫть дышати забыли. Единъ ѿ свѧщеньникъ присѣдѧщïихъ изъ прѣстола своего въставъ речетъ къ мьнѣ: "Въскѫѭ безоумь[[7]](#footnote-7) глаголиши, брате Зосимо? Марïа жрьтвѫ принесе вѧщьшѫ, а имамы[[8]](#footnote-8) славити тръпѣнïа дрꙋгарь еѧ!"

Нынѣ прослъжѫ сѧ боле, глаголѧ: "Да славимъ ѧже дрꙋгары моими бышѧщѧѧ[[9]](#footnote-9). Нѫ да не бѫдетъ забѫдимо[[10]](#footnote-10), ꙗко Марïи жизнь ѿнѧшѧ. Къто ей бѣ дрꙋгаремь развѣ мене и Еѵѳимïа, такожде съконьчавъша сѧ?"

Се, инъ ѿ свѧщеньникъ въстанетъ, и млъва възмѫщена слышаетъ сѧ ѿ людïй прѣдъ мьноѭ събраныихъ, томꙋ же рекѫщꙋ: "Се, пакы поминаеши блѫдъ свой, егоже еси ѿреклъ сѧ! Гласомь своимь Сѵнодѣ еси призналъ, ꙗко сѧ сама въ жрьтвѫ дастъ!"

"Ей," рекѫ азъ, съмирено главѫ съклонивъ прѣдъ събранïемь. "Нѫ по истинѣ мы трïе на ѕвѣздолѣтъ онъ льстïѭ придохомъ. Съ Еѵѳимïемь и Марïеѭ сѣчи послѣдовахомъ Царьствïю вражьсцѣ, ꙗкоже знаете. Тогда, къдеже сѫть ей дрꙋгари? Начѧлѣ пѫти нашего быстъ расколъ."

По томь виждѫ очесъ ꙗростьѭ възръденъ на мѧ възглѧдъшь, и мьнитъ ми сѧ, ꙗко нѣкътори оуже каменïе събираѭтъ. "Жрьтвъ хꙋлитъ!" въскличитъ единъ. Глѧждѫ къ земли, знаѧ, ꙗко поздѣ ищѫ каꙗти сѧ, наслаждавъ сѧ чьстïй владычьнïихъ мъного лѣтъ, аще и поменомь о Марïи вънѫтри[[11]](#footnote-11) мѫчимъ.

"Ѧже прѣдътечѧ нашѧ съпасъшѧѧ рѫгаетъ!" провъзгласитъ инъ, каменïю къ мьнѣ лѣтѧщꙋ скорѣ.

# ·в҃·

Быстъ врѣмѧ възмѫщено. Свѣти мъноѕи богатѣахѫ, жизньно же междꙋ собоѭ обьщеваахѫ, а единъ дрꙋгого ѿ далека блюждаахѫ съ подъзоромь и бессъпокойствïемь. Напрѧженïа бѣ нѣкоего, ꙗко прѣжде сътѧѕанïа, оу негоже бѣжьци не виждаахѫ сѧ, свѣтолѣты ѿдалечь сѫще. Не бѣ то тъчïѭ ал͛канïемь, или сребролюбïемь, а паче ѿ страха, ꙗко сила нѣкътора не видима - ихъже въ бездънѣ космичьной бесчеть - хотѣаше богатѣнïе то, дьни оны сырьны[[12]](#footnote-12), въспрѧщи.

Людїе искаахѫ кого люба пристанища, къ немꙋже бы могли вынѫ възвратити сѧ. Пьвьна мѣста, съ негоже помощьѭ не имѣахѫ загꙋбити сѧ[[13]](#footnote-13). Тогда едьни въздвижаахѫ[[14]](#footnote-14) на власть различьны льстьцѧ и томителѧ, пытаѭщѧ: въскѫѭ дръжати законы земльскы, съговоры, обычаѧ? Комꙋ хощемъ тѣми оугаждати - себѣ (симь же, разоумѣ сѧ, тай лица своего мьнѧ), или свѣтом, ѧже никогдаже не имамы зьрѣти, ли вѣтра ихъ чюти?

Иниже, обращь, ищѧ въ глꙋбинахъ мимошьдъшïихъ, власть прѣдаваахѫ именьмъ изъ съметища имъ: родомъ нѣкогдашьнъ властель, свѧщеньникомъ ересьмь забытамъ и б-жьствъ древьнѣ съваленъ. И свѣтъ мой прѣльстилъ себе бѣ къзньми - тогда еще тъчïѭ кънѧѕа - Лих͛тѧщейна[[15]](#footnote-15), цѣсарьствïа въсхотѣвъшïимь мъногоѕвѣздьна; сьде иже Сѵноди ѿрекъшïи чловѣкы за неже хотѧще Дръжавоѭ православьноѭ быти по легеѡномъ събираахѫ. Ѿдалечанïе междꙋ ѕвѣздами оу свѣтъ населенъ бѣ въ истинѫ мало, съравнь е съ расколы вънѫтри чловѣчьскъ обьщьствїй! Людїе проклѧшѧ сѫседа и братра, вѣрꙋѭща въ рѣшенїе дрꙋго, ли сѫгласьна съ сановьникомь движенїа ли пар͛тїѧ противьна; страхъ онъ и напрѧженїе тврьдѣ оусилена бѣхѫ, да бы могли единъ дрꙋгого тръпѣти и - ꙗкоже древле о немьже ѧ пекѫщемь - бесѣдовати.

"Не пытай въскѫѭ," рачааше старый цѣсарь Кар͛лъ повътарꙗти, "а како!"

Се, наоука врѣмене!

Еже бесѣдовати чловѣци измѣстишѧ хꙋдѫжьства красьноречïа и тръгованïа съплѣщаѭщеи, ѧже и "прѣрокы" наричаахомъ. Вьсь оуправлꙗѧй, бѫди властель или простъ сагъчïи, нѫждааше сѧ прѣрока такова, хотѧ не тъчïѭ рѣшенïй своихъ осѫщьствити, нѫ и людьмъ и инѣмъ властелеъ обꙗсьнити. Безъ прѣрока, емꙋ акы говорителю и посланьникꙋ сѫщꙋ, съмысла не бѣ: ни въ словеси, ниже въ дѣлѣ. По малꙋ и властелѧ самы измѣщаахѫ: егда въпросъ имѣахѫ проговорити и въкꙋпь обсѫдити, то прѣрокы своѧ посилаахѫ, тѣмъ лꙋче мысленïю инѣхъ разоумѣѭщемъ. Развѣ прѣрокы, междꙋ ѕвѣздами не бѣ мънога обьщеванïа.

Поздѣ оусѣтихомъ послѣдьства расколъ своихъ. А се, "мы": вьсѣкъ бо тогда прьвыимь лицемь числа множьствьна глаголꙗаше, акы безличь възгласиломь сы движенïю своемꙋ, ли пар͛тïи, или сѣчи.

Мьнѣ же законьникомь сѫщꙋ, мьнѭ нынѣ, достоꙗаше недѫгъ онъ скорѣйше распознати. Законъ бо покою не бывааше ѕѣло помощь. Егда бѣ корабь ѿкраднѫтъ оу ѕвѣзды далекы, обиденïи имѣхѫ злодѣйствїе прьвѣ послѣжде мѣсѧць оусѣтити. Важденїе къ сѫдꙋ хотѣаше лѣта ѧти, аще ни, расширꙗнїемь часопросторьномь оу нѣкъторѣхъ ѿ свѣтъ, даже поколѣнïа. Того ради и законьникъ не имѣаше защитати обидена по злодѣйствïй, а исправленїе промыслити прѣдъпазьливо, имьже хотѣаше прѣстѫпленїе на мѣстѣ ѿмьстити. Обычь бывааше знаменїе въключити о причѧстьникꙋ не довѣрꙗемомъ, или плащанїа възыскати съ помощьѭ свѣтъ сѫсеждь, иже, речи, тамо водѫ или нѣчесо дрꙋгого ѕѣло нѫждаема въношаахѫ.

На свѣтѣхъ вънѣйшихъ подобы имѣаше и лютѣйшѧ: на примѣръ възрывьна или отровы въ товарѣ съкрыти. Слышалъ бѣхъ о немьже сълꙋчивъшемь сѧ на едьной планитѣ оу Дракѡна-Словесе - не бѣ ей слъньцемь, нѫ близъко бѣ, на околищихъ - нѣколикъ лѣтъ прѣжде рождьства моего. Влакꙋ самооуправлꙗѭщꙋ ледъ привезъшꙋ, нѣколикы леѡдры тѡнъ, обьщина свѣта того не бѣ на часъ исплатила дльгъ свой[[16]](#footnote-16), а тъчїѭ чѧсть его; рекъше, ꙗко ледъ онъ осквръненъ былъ[[17]](#footnote-17). Сице оубо хотѣвъшꙋ дѣлꙋ на свѣтѣ иномь начѧти[[18]](#footnote-18), влакъ онъ напрасьно оустрѣми сѧ къ врьшинѣ планиты съ множьствомь товара въ селища пастъ. Жрьтвъ не бѣ мало, и людïе оставльши планитѫ онѫ скоро опꙋстишѧ. Расслѣдованïе мъногы въключааше намѣстьникъ ѿ чьстимъ направленïй Вънѫтрѣйшïихъ свѣтъ. Рекошѧ, погрѣшенїемь быстъ витьлъ, прѣчисленïемь пѫти. Вьсе пакы, дрꙋѕи причѧстьници томꙋжде тръговьцꙋ (лꙋче бѫди имѧ его забыто) ѿ толи вынѫ по рѧдꙋ плащаахѫ.

Да нѣстъ забѫдимо, ꙗко не бѣ власти хотѧщѧѧ вьсе пакы рѣшенїе оно сѫдьное испльнити. Въключивъшимъ же сѧ[[19]](#footnote-19) въ испльненïа сицева великомъ Вънѫтрѣйшïимъ обьщьствомъ лодьствы своими ратьны, бѣ оуже поздѣ.

И дѣлъ ради сицевыихъ мъноѕи законьникы ѕѣло ѱꙋваахѫ[[20]](#footnote-20). Рекъше, ножемь даꙗахомъ посъланїа, кръви проливанїе ꙗкоже злополꙋченїа и бессъчѧстїа покрываахомъ. А то не тъчїѭ чѧстьны ходатаѧ и съвѣтьникы, промышлꙗѭщѧ своѧ "оудръжаемы срѣдьства защищенïа закономѣрьна", нѫ и обьщиньскы наставьникы и сѫдїѧ, мыѭщѧ рѫцѣ си оусловїи неиспльнительности, се "правьдоѭ расширеноѭ" нарицаѭщѧ.

А ꙗкоже въ жизнь самостойна юношѧ въшьдъ, азъ такожде помышлꙗахъ. Правьда и законъ бѣхѫ мьнѣ пола трꙋждь съвъмѣстима. Ꙗкоже мъноѕи съврѣменьници мои, разоумѣахъ ꙗ акы намѣренїа и орѫдїа.

Имѣаше и инѣхъ: поминаѭщïихь врѣмена древьна, егда законьници властвоваахѫ, саны прѣдъстольникъ и оуправитель дрьжѧще. Егда развѣ сѫдилищь и правительства, обьща и чѧстьна, сьньмы же испльнꙗахѫ, и народы обращаахѫ по волïи своей. Страхъ, ꙗкоже законъ значенïа и власти своеѧ иматъ загꙋбити, сицемъ чюждь бѣ.

Единъ оучитель мой рече, испытаѧй мѧ изъ права римьска: "Прѣтръпѣвъше Iисꙋса, Лꙋѳера же, и Мар͛ѯа, то и тѧ прѣтръпимъ."

Оусмѣꙗаше сѧ, елико о истинѣ не оповръгаемѣ[[21]](#footnote-21). Глꙋбоко въ срьдьци своемь надѣꙗахъ сѧ и азъ, ꙗко развѣ волѧ има правьда и своѭ истинѫ, своѭ основѫ, не зависѧщѫ ѿ движенїй и напрѧженïй настоѧща дьне. Нѫ не възмогохъ о томь оуказъ обрѣсти.

# ·г҃·

Марïа мѧ на пѫть сь въ истинѫ изъ коньца мирꙋ въселена извади. Житïе мое бѣ мѧ въ монастырь рекомь Скала довело. Се, древьна бѣ станица истѧжанïа ради рѣдъкъ вещьствъ, ѕвѣздѫ облѣтаѭщи Полюѯъ свободь, безъ планиты или лꙋны подъ собоѭ. Сьде есмь имѧ свое нынѣйшее полꙋчилъ, до сели не разоумѣвъ, ꙗко мьнѣ тъчïѭ починѫтïемь кратъшимь на пѫти быстъ.

Единъ богатъ мѫжь ѭ бѣ кꙋпилъ, да изъ неѧ красьный жаръ ѕвѣзды блюдитъ, пиры мъногы сьде прїꙗтель ради своихъ творѧ. Врѣмени же не малꙋ мимошьдъшꙋ, чловѣкъ онъ вьсе паче на станицѫ онѫ самъ хождааше, продльжаѧ прѣбыванїе на ней свое иночь. Негъли то остаренïемь бѣ, или простомь сꙋетїемь, не могѫ знати. Коньчь станицѫ тѫ оуже не оставлꙗаше въ обьщемь, и начѧшѧ къ немꙋ людїе ходити, съвѣты дꙋховьны ищѧщеи. Акы азъ, аще и ꙗкоже дльго по съмрьти основателꙗ оного на Скалѫ дошьдъ.

О Скалѣ бѣхъ еще ꙗко юноша слышалъ, мыслѧ, чьто за ревьнивьци страньни тꙋ прѣбываѭтъ. Никътоже не хотѣ мѧ на Полюѯъ кораблемь възѧти. Того ради потъщихъ сѧ льжовьно посъланïе себѣ сътворити нѣкъторы междꙋѕвѣздьны казни блюстительны, ꙗко да безопастьность блюждѫ товарьнъ срѣдьствъ. Тогда оуже лѣта нѣколика не съвѣтьничьствоваахъ, нѫ опытъ свой не бѣхъ загꙋбилъ. Сице оубо подъготовлена мѧ пꙋстишѧ на единъ космолѣтъ обзаложѧщïй, вьсѣко лѣто на Скалѫ водѫ и ина вещьства животꙋ нѫждаема - ѫгловодьнаа, вïтамины, прьвотьнаа[[22]](#footnote-22) - везѫщïй. Въ оплатѫ стѫпы възимааше рѣдъкъ ıзотопъ водорода и инѣхъ мъногоцѣньнъ вещьствъ изъ ѕвѣзды вѣтръмь слъньчьныимь изжегаемъ, ихъже ради истѧжанïа Скала прьвоначѧлѣ прѣдъ дъвома сътома лѣтъ съградена быстъ. Даже ѿ того Сѵноди печальбѫ осталѫ давааше. Комꙋже чѧстицѧ ты Скала прѣдавааше, кънигы сѵнодьскы не писаахѫ; подъзоръ мой бѣ, ꙗко не бѣ вьсе по законꙋ. Поздѣе разоумѣхъ, ꙗко даже нѫдими къ томꙋ бѣхѫ Дръжавоѭ. А задльженïемь моимь бѣ прѣдажьбѫ товарꙋ блюсти.

Сице же оуспѣхъ въ ѫтробѫ станицѧ тоѧ вънити. Сърѣте мѧ игꙋменъ еѧ именемь Пан͛телей. Одѣꙗнъ бѣ скафѫдремь льгъкомь, безъ шлѣма, нѫ вьсе пакы - разоумѣхъ, ꙗко бѣхѫ сѫставы живота дрьжѧщѧ на ходъ оумаленый въключили. Чрьна его брада и власи лице емꙋ едва не съкрываахѫ, елико не могохъ рещи, колика лѣта възрастомь бѣ. Могохъ обаче въ немь прочисти, ꙗко не искааше мънога врѣмене съ мьноѭ гꙋбити.

Идѫщема нама къ показателю даньнъ о прѣдаванïй товара, рѣхъ емꙋ, ꙗкоже ищѫ остати, монахомь же быти.

"Нѣстъ възможьно[[23]](#footnote-23)," ѿвѣти онъ абïе, не въздвигаѧ очïю свою ѿ показателꙗ.

Рѣхъ емꙋ, ꙗкоже въздꙋха себе ради понѫждаема принесохъ, воды же, и прьвотьныихъ (поздѣе разоумѣхъ, ꙗкоже въносъ сиць "мощи" нарицаахѫ). И ꙗко въсхотѣхъ дꙋшѫ своѭ въ прьвообразïе възвратити.

"Мы съ прьвообразïемь не тръгꙋемъ," ѿвѣти онъ.

"Лѣпъшѫ ли тръговïѭ имаши?" рѣхъ азъ, а тогда въздвиже онъ главѫ своѭ, прободы мѧ поглѧдомь оустрѣмленомь. "Се, понѣ четыри ѿ вещьствъ не сѫть въ обьщемь въ тръгъ Съединеныихъ свѣтъ пꙋстена[[24]](#footnote-24). А едьна третïа съдръжанïа даже на съписъцѣ нѣстъ исписана."

Игꙋменъ на мѧ злобьно, нѫ и пытаво глѧждааше.

"Нынѣ могѫ на Китъ-Тврьдо възвратити сѧ, бѫды задльженъ различïй сихъ обꙗснити," продльжихъ послѣжде кратъка междꙋ нама млъчанïа. "Или..."

Млъчанïе же продльжи, иномꙋже не нѫждьнꙋ быти изреченꙋ. Онъ не възможе не сѫгласити сѧ. По томь искꙋпихъ млъчанïемь о себѣ ѿ корабьникъ дрꙋгъ, и истрихъ вьсѧ слѣды по себѣ въ памѧти кораблꙗ и Съединеныихъ свѣтъ, ѧже можаахъ еще досѧщи. Прибавихъ же нѣколикы къзни - потврьжденïа, обоусловенïа, и проча - имиже помогохъ тръгованïе незаконьно станицѧ оуне съкрыти.

Сице оубо жительствованïе мое на Скалѣ начѧ, мьнѣ никакоже не пекѫщꙋ сѧ о немьже гостителꙗ своего елико тискати.

Монаси сьдѣйши паче вьсего постомь оудрѫчаахѫ дꙋшѧ своѧ. Тако обаче не толико дꙋховьныихъ ради подъканъ творꙗахѫ, а паче недостатъкъ ради въ сѫставѣхъ прïобрѣтательныихъ. Гладъ залогы едьнѫшьди лѣтомь (лѣтомь сьдѣйшимь, понѣ три лѣта земльскаа настоѧщимь) посилаемы не можааше покрытъ быти; сѫставомъ онѣмъ ѕѣло остареломъ[[25]](#footnote-25), мънога гꙋблꙗахѫ сѧ. Тъчïѭ потрѣбованïемь щѧдивомъ оуспѣваахѫ лѣто протръпѣти. Того ради азъ, ꙗкоже новѣ пришьдъ, никъторомꙋже ѿ десѧти монахъ прѣжде Скалѫ обытаѭщь не бѣхъ извѣтомь радовати сѧ. Аще и "мощи" за сѧ донесъ, обѣды имъ вьсе еще хотѣхѫ оумалити сѧ, понѣ томь лѣтѣ.

Правило житель Скалы прïѧсъ съ оусрьдïемь, акы иначе не бѣ надѣжды. Се обаче не благоговѣнïемь быстъ, ниже желанïемь за любъвъ братръ своихъ. Въ обьщемь казнь не бѣ о немьже дꙋха оупражнꙗти, елико о станицѧ обытаемоѭ подъдръжанïи.

Трѫбицѧ и корытища бескрай чистенïa ѿ отровъ и бак͛терïа нѫждаахѫ сѧ; постихомъ сѧ, егда залогъ нѣкой погрѣшенïемь или прѣзрѣнïемь осквръненъ бѣ.

Двигателемь бѣ нѫждьно оуправленïа точьна вьсегда по бꙋрïй на врьшинѣ ѕвѣздьной, или приближивъши сѧ Ѳестïй, аще и тъчïѭ до нѣколикъ свѣтльнъ дьнïй, да станица равьно далечïе ѿ слъньца дръжитъ; погрѣшивъше, топлота скоро могѫ не прѣтръпимоѭ быти.

А попеченïа найвѧще понѫждааше сѧ оу полꙗ маг͛нитьныѧ, ꙗже ны ѿ жара чѧстиць *азъ* и *глаголи* защищааше; съмрьть жаромь хотѣ быти мѫдьна, а тѣмь паче страшьна, вьсе имѫщи обѧти. И сьде бѣ мѣры нѫждьно тънъкы. Поле тврьдѣ слабо въключено не бы ны хранило; тврьдѣ же сильно въключено бы жаръ само творило опастьнъ. Азъ самъ дъвѣ лѣтѣ не смѣꙗхъ въ витловьницѫ полꙗ вънити, раде мотылѫ изъ сѫстава прïобрѣтательна прьвотьныихъ чищѧ. Молитвы братръ моихъ нѣсмь видѣлъ оусрьждѧ ихъже надъ показатели Гайгровы, жарꙋ съматраѭщи ѿ сльнцете и родильца станичьнааго.

Царьствïе небесьное грѣшьникомь запрѣто е[[26]](#footnote-26), нѫ азъ милости Г-дьнѧ вѣроваахъ, едва не прѣзорьствьно, ꙗко възмогѫ въ не коньчь вънити. Пришьдъ на Скалѫ, видѣхъ, елико бываѭтъ и прогрѣшенïа мьнъша наказаема.

А найвѧщее ѿ оупражненïй нашихъ врѣмени бывааше, разоумѣетъ сѧ, поста великааго. Обычай имѣахомъ скафѫдры тѧжькы одѣти сѧ жаропротивьны, безъ причѧстьникъ и двигатель, тъчïѭ съ чръпагомь кыслорода за тысѫщѫ часъ, маломь же воды. Аще же комꙋ рачимо бѣ, възѧ и прьвотьныихъ или инѣхъ вещьствъ храны ради: юни вѧще, старѣйши, ꙗко паче сѧ оудрѫчили, мьне. Сице же оборѫдены бываахомъ на обкрѫжьницѧ далечѧ истрѣлꙗни, свѣтльны часы, даже дьни ѿ слънца, доидеже то тъчïѭ тъчькоѭ мало ꙗснѣйшеѭ инѣхъ ꙗвлꙗаше сѧ.

Сьде - аще и въ обьщемь трꙋдьно естъ то мѣстомь нарицати - врѣмѧ постъное прѣбываахомъ, лѣтѧще акы власатицѧ праздьномь.

"Ничьтоже ино дꙋшѫ очищаетъ и въ прьвообразьное приводитъ, ꙗкоже безмлъвïе пꙋстынѧ космичьныѧ," глаголꙗаше братъ Онѫфръ, единъ ѿ старѣйшь монахъ, съ нимьже килïѭ своѭ онъде съподѣлꙗахъ.

Нѫ постьное наше подвиѕи такожде съ подъдръжанïемь станицѧ съвѧзани бываахѫ. Монахомъ кладище свое опꙋстивъшимъ, игꙋменъ Пан͛телей и еще единъ или дъва ѿ братръ тꙋ остаꙗхѫ вѣꙗтелѧ исчистъ въздꙋшьны, прïобрѣтателѧ же воды и прьвотьныихъ, и корытища лѣтомь прошьдъшимь испразнена; поправитъ родильцѧ и двигателе, покровы и грѧды оукрѣпитъ; а сице станицѫ не тъчïѭ же Въскръсенïа ради приличь готовлѧще, нѫ и вьсего ради грѧдѫщааго лѣта.

Цвѣтьници (страньно имѧ на станици, идеже цвѣтъ нѣстъ) же приходѧщи, корабь заложьнъ монахы събирааше. Пришьдъ тамо прьвицеѭ, не разоумѣхъ, въскѫѭ лѣтитъ тако страньно, продльжаѧ пѫть свой дьньми. Корабльници рекошѧ, ѕвѣзда ѕѣло тѧжька была, тай монахы изваждаѭще. А игꙋменъ того ради имъ подъкꙋпъ не малъ исплащааше. Не бо бѣ постъ тъчïѭ о въздръжанïи личьномь, нѫ и часомь льстïи и къзнïи, ѧже жизни нашей - хощь прьвообразьной - съпомажаахѫ.

Прьвицеѭ сѧ[[27]](#footnote-27) къ постꙋ сице подъканивъшꙋ, мьнѣ не бѣ ꙗсьно, коѭ польѕꙋ имѣахъ въ семь обрѣсти. Истрѣленъ сы въ тьмѫ кръмьчьнѫ, не чюхъ сѧ свобожде ѿ плътьскъ нѫждь, а цѣлокꙋпь мѧ обѧ страхъ.

Видѧ тъчïѭ слабо блъщанïе ѕвѣздъ, ниже могы двигнѫти сѧ ни на едьнѫ, ни дрꙋгѫ странѫ (а при томь движимъ *сы* силоѭ ничесомьже не опираемоѭ, ѭже полꙋчихъ станицѫ опꙋстивъше), не разоумѣхъ, чемь небеса она ѿ ада различаахѫ сѧ. Пекохъ сѧ Полюѯъ, мало сильнѣе инѣхъ свѣтѧщь, не искати, да не быхъ залогъ свой въздꙋшьный възмѫтенïемь своимь тврьдѣ скоро исчръпалъ. Мѫдьно же врътѧ сѧ, тъчïѭ половинѫ когождо "дьне" можаахъ слънце оно далече зрѣти. Егда бѣхъ ѿвратенъ, ожидахъ е акы съпасителꙗ, акы послѣдьно мѣсто въ свѣтѣ моемь оукрѣплено.

И знаꙗхъ, ꙗко тъкъма ѿ онѫдꙋ съпасенïа не имѣаше. Нѫ чьто ино достоꙗаше мьнѣ искати? Старьца нѣкого, иже бы мьнѣ съмыслъ и значенïе раскрылъ? Б‑га? Дрꙋгѫ ли Марïѭ?

Ожидати можаахъ тъчïѭ, ꙗко вьсе то едьноѭ съврьшитъ. А корабь ны събираѧй вынѫ прихождааше не ожидаемъ. Лѣты пѫтьми нашими крѫжьны, ѕвѣздолѣтъ онъ истрьжааше ового изъ молитвы, ового изъ рыданïа, оудицами желѣзьнами, акы орьль користь своѭ, метаѧ не движьливыихъ насъ вънѫтрь.

Се, акы съмрьть.

Тогда корабльници ны изъ скафѫдрь изваждаахѫ, съвиты и нагы акы младеньци новорождени, въ безтѧжи кладищьнѣ, въключаѧ ны на жицѧ и трѫбицѧ, имиже въстановихѫ плъть, мѣсѧцемь поста, жара же, и бездвижïа ослабленѫ. Събꙋждаѭщꙋ сѧ въ болѣзни и възгнѫшенïи, съпасительнаа она орѫдïa мьнѣ мьнѣахѫ сѧ ꙗко изъ мѫкы вѣчьныѧ възѧта.

А оупражненïе оно страшьное вьсѣко лѣто повътарꙗаше сѧ, мьнѣ вѣрꙋѭщꙋ, ꙗко имѣаше до прѣставленïа моего тако быти. А единоѭ, пакы сице изъ пꙋстинѧ космичьныѧ изводенꙋ бывъшꙋ, въ мѣсто корабльникъ онѣхъ безименьнъ надъ мьноѭ Марïа поꙗви сѧ.

# ·д҃·

Да пытаеши: Въскѫѭ елико възадь глѧждѫ? Чьтоже ищѫ рещи симь, мьнѣ лѣта довольна вънѣ мирꙋ чловѣчьскааго еще прѣжде Пѫти прѣбывъшꙋ?

Се, сѫмьнимо естъ, еже подвигъ мой доблестьномь нарицати[[28]](#footnote-28). Миръ мьнѣ мъногомѧтежьнъ быстъ, и азъ съпокойствïе ѿ него въждѣлахъ. Того ради дрꙋгаръ ѿрѣхъ сѧ, домꙋ же, и възлюбленыѧ, ейже въ мъногомь обрѣхъ сѧ, а по томь ѭ оставихъ. Не разоумѣѭ, чьто ини могѫ въ симь добло видѣти.

"Ꙗвѣ мѧ ненавиждааше ѕѣло, аще ти се вѧще рачимо быстъ," рече мьнѣ Марïа, егда прьвицеѭ на ѕвѣздолѣтѣ плѣнитель моихъ разбꙋдихъ сѧ.

Ѕѣло бы мьнѣ тогда рачимо было ѿвѣщи. Нѫ тогда подвижимъ не бѣхъ. Съвѧзанъ лежаахъ въ врѣщи съпальномь, еже мѧ грѣаше. Въ оустѣхъ трѫбицѫ имѣахъ съложенѫ, плюща моꙗ въздꙋхомь расчиститъ сырьномь. Ниже Марïа ѿвѣтъ ѿ мене ожидааше. Сама бѣ дꙋши моей лѣпъше мене разоумѣла, и вѣдѣаше, чьто мьнѣахъ.

"Се, нынѣ ищеши рещи: съговориховѣ сѧ, бѣ нѫждьно, не имѣахъ избора иного," продльжи она, и главоѭ потресе. "Нѫ съговоръ нашь бѣ и о семь, ꙗкоже пъвьно помьниши."

Егда бо сѧ разлѫчиховѣ, обѣщаховѣ себѣ помощи, аще бы едьномꙋ оугрозы нѣкоѧ было. Законьникомь сы, вѣроваахъ себѣ, ꙗко быхъ ей вънегда помощи моглъ, нѫ она бѣ чловѣкъ съмѣренъ. Тъкъма бѣ обоученïе свое съврьшила, въ вѣдѣ нѣкомь древльномь и страньномь, бïологïеѭ, сиречь животознанïемь нарицаемомь. Не разоумѣхъ томꙋ, жительствꙋѧй на свѣтѣ, къде естъ животъ цѣлокꙋпь чловѣкы въведенъ былъ, вьсе еще по съталѣтихъ не развинѫвъ ничесоже ново, свѣнѣ дъвꙋ-трѣхъ видъ рыбъ, трѣвы и нѣкоѧ врѣдьны гѫбы.

Мыслихъ, ꙗко бѣхъ великодꙋшьнъ, ꙗко съговоръ сицевъ прïемъ.

"Единъ мой братъ естъ сѧ съ людьми не благы събралъ," рече она. "Нынѣ естъ плѣнимъ, и корабь ратьнъ Царьствïа й нѣкамо везетъ. Знакоми наши мьнѧтъ, ꙗко лѣтъ его вънъ мирꙋ въселеньнааго оправленъ естъ."

Плѣнимый лодьствïемь царьскыимь! Ѿ вьсѣхъ мощьнъ дѣлъ не ожидаахъ, ꙗко мьнѣ бѫдетъ достоꙗти разбойника нѣкого съпасовати, или даже дѣꙗтелꙗ нѣкоѧ сѣчи оустрашительны.

Разоумѣетъ сѧ, ꙗко онъ за самѫѭ Дръжавѫ православьнѫѭ дѣйствовааше. Въ томь бо оусѣтливѣй бываахъ Марïѧ.

Оба сърѣщааховѣ сѧ чѧсто съ людьми, иже, ꙗкоже глаголишѧ, пѫть дꙋховьнъ искали[[29]](#footnote-29). Азъ есмь ѭ прьвѣ сърѣтилъ еще въ кръчьмѣ нѣкой, идеже оу бара работовааше. Не бѣ бо ѿ отьчьства богата, ꙗкоже азъ, дошьдъ на Лꙋнѫ зеленѫѭ пѧтьми пар͛секы оучитъ сѧ, а сьдѣйши, оброкъ оученичьскъ полꙋчила бывъши[[30]](#footnote-30), и сице възмогъши славьнꙋꙋмꙋ томꙋ вьсеоучилищꙋ слѣдовати. Нѫ она вьсе пакы ни възрѣ на мѧ тꙋ; пïѭщь бо богатъ оученикъ тꙋ довольно бывааше. Единоѭ слышахъ, ꙗко ходила въ црькъвъ нѣкъторѫ пѣтъ, и рѣшихъ тожде начѧти. Онъде есмь полꙋчилъ, аще и трꙋдꙋ бывъшꙋ мъногꙋ, въниманïа Марïина; нѫ и сѫмьнѣнïа она.

Она ꙗ даже вѣроѭ наричааше. Мьнѣаше, ꙗко не вѣрꙋѭ въ б‑га, а тъчïѭ б‑гꙋ, ꙗкоже единъ ѿ древльнъ оучителей (егоже ини мьнѣахѫ еретикомь быти, любопытïа моего сице възбꙋждаѭще) каза. Не бо мѧ прѣдъставы о славѣ небесьнѣ въстрьѕаахѫ, ни о бескрайнѣ милости, нѫ законъ, въ немьже дꙋхъ съ бꙋкъвами съвъпадошѧ и подвигъ, оусрьдïе же свѧтыихъ его. Крьститель мьнѣ ближе Назарѣнина бѣ.

Играахомъ съ пѣвьци едьнѫ игрѫ страньнѫ: "избери си своѭ ересь". Тѫ же играѭще имѣахомъ тай защищати, а дрꙋѕи тъщаахѫ сѣтити сѧ, коꙗ быстъ. Азъ чѧсто оу того ман͛даꙗне, сиречь разоумьникы поималъ, дрꙋгомъ малогда сѣтивъшимъ сѧ. ꙗвлꙗаше имъ сѧ, ꙗко кѵникы или граматьникы прѣдъставлꙗахъ. А Марïа наватовьцѧ, сиречь чисты, избирааше, ѧже не прощаахѫ. Не бѣ трꙋдьно еже раскрыти, а она тако правѣаше хотѧщи мьнѣ досаждати.

Нѫ да не продльжѫ толико вы мимошьдъшемь томити. Нынѣ мьнѣ достоꙗаше законъ еѧ ради кривити. Ей, людïе они бѣхѫ страньни - нѫ оустрашительци?

"Не вѣдѣ, еда осѫжденъ естъ, или въ кое дѣло грѧдѫтъ," рече она. "Мощьно даже, ꙗко ислѣдованïе наоучьно творѧтъ. Людïе были, рекъше, различьни съ нимь. Оученици: бïолоѕи, ѧзыкознателе. Есмь поѧла личïе едьноѧ ѿ нихъ. Ищѫ тѧ посъланïа проглѧдати, да законꙋ царьскꙋ ѿговорѫтъ."

Тогда оусѣтихъ, ꙗко по истинѣ мьнѣ не бѣ довѣровала. Томь часѣ съложенъ бѣхъ на орѫдихъ врачьсцѣхъ, нѫ бышѧ съдравъ и въстановенъ, еда имѣахъ ей слѣпо послѣдовати?

"Знаѭ, ꙗко симь любопытьнъ бѫдеши. А, да и агг-лы сѫть сърѣтили, азъ ищѫ прѣжде вьсего Еѵѳимïа обрѣсти."

Сѫмьнѣнïе еѧ мьнѣ сице ꙗсьнѣе быстъ. Азъ бѣхъ еѧ ради просто орѫдïемь. Чьто дрꙋго быхъ обаче моглъ ѿ неѧ по лѣтѣхъ толицѣхъ ожидати? Се, моꙗ вина бѣ.

"Ей, тъчïѭ о немь сѧ пекѫ," ѿвѣща же на въпросъ не изреченъ.

# ·е҃·

Се, въ корабли царьсцѣмь по истинѣ раскола не бѣ, нама въ чѧтѫ его не въключенама. Прѣстѫпиховѣ въ нь на мѣстѣ тайнѣ, понѣ пѧтьми размѣры опрѣдѣленѣ, оу мало вѣдома трьпѧстька корычьна. На кладищи корабльнѣмь на сърѣте прѣрокъ, именемь Щейн͛хаѵсеръ, акы ведый лѣтъ тъ къ Ал͛голꙋ, цѣсаремь самѣмь того ради назначенъ сы. Се, прѣдъный бѣ посъланикъ цѣсаревъ, иже цѣньнѣй бѣ емꙋ, не пъщꙋѭ, даже вьсего лодьствïа.

Марïа мьнѣаше, негъли Еѵѳимïй себе въ пѫть самъ сѧ въключи, прѣрока того оубитъ.

Вънидъшима нама, абïе на въ просторы ѕѣло ограничены затворишѧ, прьвѣ рекъше, четырь‑сѧтьницѧ ради, а послѣжде, ꙗко нама, акы невойсковома, не достоꙗло въ обьщемь свободь по кладищи корабльнѣ грѧсти.

Разоумѣетъ сѧ, то бѣ рѣсьно основаемо и нама ожидаемо.

А не вьси съ нама тꙋ килïѧ невойсковы съподѣлѣѭщеи сице рьпътаахѫ, аще и тъчïѭ въ мысли своей. Килïѧ бѣхѫ три: дъвѣ съпальнѣ, и едьна велïа съборьна, просторьна, въ нейже иногда корабльници оупражнꙗахѫ. Съпальнѣ бѣхѫ ова мѫжь ради, а ова женъ. Въ моей бѣхомъ десѧте, а въ женьской тъчïѭ дъвѣ жены, и единъ чловѣкъ бесполовъ, изъ Ерѧба-Естъ. Жарꙋ ѕвѣздьнꙋ онъде тврьдѣ сильнꙋ сѫщꙋ[[31]](#footnote-31), запрѣтено бѣ людьмъ плодити сѧ. Дѣтища хѫдожь развѣщаахѫ, половыѧ чѧсти ѿнимаахѫ, даже генове мѣнѧще не даꙗхѫ имъ расти. А сице роди сѧ и он*ь*[[32]](#footnote-32), акы о себѣ глаголꙗаше, именемь Прозри, иже себе послѣжде, шестьмь лѣтомь пѫти нашеѧ, въ жрьтвѫ въдастъ.

Прозри ѕѣло въ извѣтъ вѣровааше Съединеныихъ свѣтъ, въ бѫдѫщее свѣтълое, въ немьже космъ въселеньный мрѣжоѭ бѣ тръгъмь, закономь же, и истѧжанïемь въ обьщемь значенïи. Глаголꙗаше, елико людïе на Ерѧбѣ-Естъ *глѡбальствомь* бѣсьноваахѫ, ищѧ свѣтъ свой ѿ вьсѣхъ не зависимомь сътворити, сице ѿдалечаѭще сѧ не тъчïѭ ѿ чловѣчьства, нѫ и цѣлокꙋпь ѿ живота земльскааго. Печаловааше же, елико обьщьствïа сицева акы невѣждь себе инойже подъчинѣахѫ власти междꙋѕвѣздьнѣ, еѧже срѣдище оу истѧжатель водорода двойнааго въ сѫставѣ Ал͛таиръ. А оугрозы Ал͛таира цѣсарю Лих͛тѧщейнꙋ съпокой прозирааше.

"Не имѫтъ настѫпити," глаголꙗаше оувѣрьно. "Се, мъножѧѧ ѕвѣздолѣты бы имъ нѫждьно было подъготовити. Аще же бы ѧ и имали, въскѫѭ бы настѫпали? Вьсе вѧще людïй льстьмь ихъ вѣрꙋѭтъ, на толицѣхъ свѣтѣхъ!"

Азъ не знаѭ, еда настѫпишѧ. Нѣкътори съпѫтьници мои рекошѧ, ꙗко настѫпъ оуже не бѣ избѣжимъ. Прѣрокъ Щейн͛хаѵсеръ рече, ꙗкоже лѣтъ онъ опытомь бѣ ѿчаꙗньномь ал͛таирꙗны осѫмьнѣти, завой сътворити не ожидаемъ. Никътоже обаче не хотѣ рещи, чьто естьствомь завоꙗ оного имѣаше быти. Свѣнѣ прѣрока и дъвꙋ-трïй ближайшïихъ поспѣшьникъ его, никътоже намѣренïе, съмысль пѫти въ обьщемь не вѣдѣахѫ. Нѫ вьсе то не бѣ намъ обсѫждати: ꙗкоже бо рѣхъ, прѣроци опрѣдѣлѣахѫ, чьто съмыслъ има, и чьто значи.

Егда играахомъ "избери си своѭ ересь", мънога наоучихъ о съмыслѣ закона за чловѣкы. Дъвѣ бо имѣаше, ꙗже вьсе надъ законъ, надъ неже съписано за вѣкы ѿрицаахѫ, лицемь нѣкого ѧ измѣнꙗѭще: ова, рекома римьскаа, ꙗже послѣдователꙗ надъ оучителꙗ своего постави; а ова, рекома рꙋськаа, ꙗже надъ оба положила естъ цѣсарꙗ. Ересь врѣмене нашего естъ папѫ-цѣсарꙗ прѣрокы измѣстила.

Азъ надѣꙗхъ сѧ, ꙗко законъ за мѧ пъвьное то мѣсто правьды неоспоримы, пристанище то бѫдетъ. А вьси мѧ акы пытаахѫ: Кого законъ?

Рѣхъ оуже, ꙗко Марïа и Еѵѳимïй извѣтꙋ Дръжавы православьныѧ послѣдовааста. Цѣсарьствïе лих͛тѧщейньское, Съединенïи свѣти, нѫ и Ал͛таиръ и планиты самооуставьны има бѣхѫ грѣхы противѫ обьщьствïю. Марïа и Еѵѳимïй мысли своѧ оукрываста. Нѫ и ини ѿ съпѫтьникъ - онѣхъ невойсковыихъ, разоумѣетъ сѧ - глѡбальствꙋ вѣроваахѫ боле, и Прозри съ ними мъного о семь бесѣдовааше. Единъ ѿ ѧзыкознатель, тогда еще юнъ, нѫ коньчь краꙗ пѫти нашего не имѣвъ достигнѫти[[33]](#footnote-33), къ примѣрꙋ, прѣ сѧ, ꙗко тръговьскы мрѣжѧ врѣдьны бѣхѫ срѣды космичьны ради. Лѣтанïе бо размѣры высъши распьнъ косма ꙗвѣ оускорꙗало, никомꙋже не могѫщꙋ рещи, аще ѿдалеченïа планитъ бѫдѫтъ пакы не пролѣтаема послѣ тысѫщѧ лѣтъ, ли леѡдра, или клады. Глѡбальство емꙋ мьнѣаше сѧ быти въздръжаемомъ.

Се, толико бесѣдъ о обьщьствïй не бѣхъ видѣлъ, елико на ѕвѣздолѣтѣ томь, или, истиньнѣе рещи, въ килïихъ нашихъ, доидеже бѣхомъ тꙋ заключени.

А послѣжде, постѫпивъшемъ намъ вьсѣмъ на пѫть праздьномь, Щейн͛хаѵсеръ еже о обьщьствихъ бесѣдовати запрѣти. Не тъчïѭ понеже безброй пар͛секъ бѣхомъ ѿ чловѣчьскъ обьщьствъ далече, нѫ и въключенïа ради нашего въ чѧтѫ корабльнѫѭ; рекъше, въ войскѫ.

Рече, ꙗко цѣсарь й бѣ ѿ разговоръ на Китѣ-Тврьдо призъвалъ. Съборъ то бѣ о мирѣ; самооуставïе хотѣахѫ признати планитамь Дꙋнавьска и Лꙋнѣ Тьмьной, бышѧщемь же ѿстѫпленïемь покой между Ал͛таиромь и Царьствïемь дръжати. А Щейн͛хаѵсеръ самъ не мьнѣаше, акы покой оудръжаемъ бѣ. Прѣроци Съединеныихъ свѣтъ и Ал͛таира ꙗвѣ бѣста съговорила сѧ еще прѣжде събора. Разоумѣвъшꙋ о семь, цѣсарь Лꙋд͛вигъ запрѣ разговарꙗти. Нарѧдъ нѣкъторѣхъ ѿ посланьникъ въ срѣдѣ бесѣдъ, даже глаголъ досѧже, онѣмъшемъ имъ напрасьно. Ѳереса, тогда поспѣшьница его, а послѣжде прѣдъстоѧщи Еѯар͛шïѧ, бѣ плѣсала съ едьнѣмь ѿ ал͛таирьскыихъ прѣрокъ. Не бѣ бо чьто рещи, развѣ въ пагꙋбѫ своѭ.

Единъ ѿ съпѫтьникъ смѣꙗаше сѧ, ꙗко прѣрокъ просто изъ прѣговоръ мирьныихъ оубѣжалъ. А иномꙋже то смѣшь не бѣ. Цѣсарь бо самь, по немꙋ, посъла й на пѫть съпасительнъ, надѣжды за миръ ꙗвѣ ѿвръгъ. Дꙋхомь мьнѣ ꙗко еще въ иночїи монастырьсцѣ сꙋщꙋ, напрѧженїа врѣмене того до толи мьноѭ проминаахѫ, а тогда вьсѫ того силѫ оусѣтихъ, аще и дале бѣхъ по естьствꙋ ѿ планитъ въселеньныихъ, нежели прѣжде. Страхъ ѿ новы войны космичьны, пакы рекѫ, бѣ и прѣжде ѿстраненїа моего въ монастырь чюемъ, аще и не тищѧй. Нѫ послѣдьноѭ, трѣми десѧти лѣты тогда бѣ томꙋ, единꙋ кораблю въ объвъздꙋшенїе планиты оу Вегы падъшꙋ, отровьномъ же вещьствѣмъ изъ него растечевъшимъ сѧ въ срѣдѫ, а сице животꙋ на планитѣ той продльжати обезмогъшꙋ, вьси поминаахѫ, чьто страшьно може сълꙋчити сѧ на младѣхъ, мѧкъшавѣхъ свѣтѣхъ, иже вѣкы по дробьномꙋ кыслородъ или водѫ съберѫ[[34]](#footnote-34).

Страньно бѣ, еже гласъ исключити; еже слꙋжити и гръломь своимь, подъчинити ѧ нѣкомꙋ свѣтолѣта сѣдѧщꙋ. Нѫ и сицевъ бѣ свѣтъ, ѿнѭдꙋже изидохомъ.

Щейн͛хаѵсеръ намъ сице бесѣды запрѣти не възможе. Нѫ, вьсе пакы, извѣти обьщьствïа еще на пѫти къ Ал͛голꙋ ꙗвишѧ сѧ ничьтожны, намъ разоумѣвъшимъ, чьто бѣ нашимъ намѣренïемь. Лѣтѣахомъ сърѣтитъ съзьданïа страньничьска, ꙗже не придошѧ изъ Землѧ.

# ·ѕ҃·

Рѣхъ, ꙗко срьдьце мое бѣ ѕѣло помрачено быстъ, еже мьнѣ поможе скръбьный пѫть онъ одръжати. Мракъ онъ на нь оусѣде, мьнѣ Марïй нынѣйша любимааго зрѣвъшꙋ. Еѵѳимïй мѫжь бѣ не высокъ, брадатъ, нѫ съ очима быстрома, задъ неюже мысль исчислители сильны движима. Подъ брадоѭ съмирена пꙋстыньника бѣ единъ жежькъ кѵбор͛гъ. Мысль его съвѧзана бѣ, не пъщꙋѭ, съ мрѣжоѭ бесчисльнъ послѣдователь и срѣдищь даньнаа съподѣлꙗѭщи свѧтыѧ ради своеѧ рати нѣкъде на Новой Земли, ли Дꙋнавьсцѣ, или къде любо.

Разоумѣхъ, ꙗко Марïа не тъчïѭ къ немꙋ прïательства чювааше; вьса его мрѣжа акы въждѣлѣаше съвъкꙋпити ѭ въ обьщьствïе свое, съподѣлꙗти съ неѭ вьсе по ковꙋ и плъти, бѫди посилаѭщимь[[35]](#footnote-35) или прïимателемь, клïѧтомь или сер͛веромь, женоѭ или мѫжемь. А онъ бѣ ꙗвѣ свободь - или затворенъ - акы вѣ, ничемꙋже не вѣдомꙋ о приналежанïй его къ Дръжавѣ.

Прьвѣ й видѣхъ безъгрыжьно сѣды оу окъньца ѕвѣздьными небесы испльнь. Дльгаа его брада сїꙗаше даже ꙗко свѣтъ ѿвънь съзрьцаѧй. Обративъшꙋ же сѧ емꙋ къ нама, зьрѣхъ лице едва не цѣлокꙋпь въ брадѣ съкръвено. Мьнѣаше ми сѧ, ꙗко въ немь оусмѣшенїа видѣхъ. Радость ли то бѣ любъве сърѣтити, или осклабленїе о мьнѣ боѧщемь сѧ егоже обѣма помышлꙗемааго? То не могѫ оуже рещи. Пристѫпивъши къ немꙋ, Марїа наклони сѧ ближе. Мыслихъ, акы ищетъ й цѣловати, а она въглаголи тисѣ, нѫ ꙗростьно:

"Юроде!" рече она. "Мѣсѧцѧ тѧ космѣмь гонѭ! Коеѭ къзньѭ ны хощеши нынѣ възмѫтити?"

Онъ же съпокоинѣ ѭ сѣсти призвавъ, рече ꙗко причинъ въмѫщанїа не бѣ, тъчїѭ по съвѣтꙋ хотѧщимъ корабь онъ Царьствїа ѿдалечити. Марїа же, на оустрашенїе мое, пыта его, еда нѣчесо бѣ оуже на корабли томь съдѣлалъ врѣдьно, а онъ ѿвѣща, мьнѣ мало о семь оусъпокоивъшꙋ сѧ, ꙗко ни. А еда о томь помышлꙗаше не пыта. Не знаꙗхъ и боꙗхъ сѧ расъмотрити, чесо оба мьнѣаста сътворити, вънегда ѕвѣздолѣтъ нашь космъ въселеный опꙋсти[[36]](#footnote-36).

Онъ бѣ прьвъ иже нама рекый, чесо ради корабь посъланъ быстъ къ Ал͛голꙋ. Не вѣровааховѣ емꙋ, доидеже прѣрокъ Щейн͛хаѵсеръ то не бѣ самъ изꙗвилъ.

Тогда полꙋчихомъ въсѣколичьна даньнаа о знаменихъ страньничьсцѣхъ, ꙗже бѣхѫ до толи ини събрали. Разоумѣхъ и чесо ради Еѵѳимïа въключишѧ въ дрꙋжинѫ невойсковоѭ пѫтишьствïа того: акы кѵбор͛га, спѣшьна вьса даньнаа она тлъковати. Быстраа его мысль имѣаше намъ акы ислѣдователемъ помощи. Цѣсарь еликы надѣждѧ въ приключенïе наше полагааше, ꙗко безопаствïе и изборъ съдѣйствꙋѭщïихъ имѣаше скорости ѿстѫпити.

Егда же Ал͛голъ достигохомъ, чювьство мѧ обѧ, ꙗкоже безмѣрь ѿдалеченъ сѫща, загꙋблена паче въ пꙋстыни врѣмени поста.

Вьсе еще не пꙋщаахѫ ны по корабли вънѣ просторъ нашихъ невойсковыихъ грѧсти, доидеже пакы прѣрокъ приде, зъвѧ ны въ пристанище кораблю, ѿнюдꙋже бѣ сꙋдина страньничьска видѣти. Въпросихомъ й, еда можемъ на кладище сꙋдины тоѧ стѫпити, а тъ ѿвѣща ни. По тѧготѣ числѣахѫ, ꙗко пространьствїа имѣаше велика вънѫтрѣ праздьна, или тъчїѭ рѣдъкымь въздꙋхомь пльнима, и топлотоѭ прїѧтива, нѫ не бѣ ꙗсьно, како быхомъ могли вънити. Разоумѣетъ сѧ, страньници ти никакоже ны не зъвашѧ.

Марïа быстъ тогда ѕѣло любопытïемь обѧта. Приключи се къ ѧзыкознателемь, оуже начѧвъшимъ работати съ знаменïи ѿ онѣхъ. Не бѣ мьнѣ вѣдомо, елико о томь сама разоумѣаше, и азъ, боѧ сѧ вьсе еще раскрытїа льсти нашѧ, сѧ страноѭ дрьжаахъ. Еѵѳимїю такожде къ нима неходѧщꙋ, рѣшихъ дѣйствїй его паче блюсти. Страхъ мой вѧщь бѣ ѿ не вѣдома паче ѿ вѣдома - обращь тогоже оу Марїй. Той вѧще вѣдомое попеченïа творꙗаше, а еже не ѿкрытое вынѫ акы рачимо съмотрѧщи.

Съвѣтъ же и помышленїе Еѵѳимїево скоро имѣахъ раскрыти. Исчезе изъ пространьствъ нашихъ, обрѣтъ врѣмене годьна, чѧтѣ корабльной въстрьжимой ѿ сърѣтенїа ожидаемааго съ страньникы нечловѣчьскы сѫщи. Проминѫвъ же продꙋхомь, мьноѭ въ килїи нашей отвореныимь обрѣтеномь, мьнѣ же самомꙋ онѣмь того слѣдꙋѭщꙋ, онъ мене въ оутробахъ кораблꙗ ѿтече. Оубоꙗвъ сѧ ѕѣло, рѣшихъ на кръмьчїйницѫ ити, да прѣдамь сѧ и прѣдоупрѣждѫ ѧ о немь.

Не оуспѣхъ.

А се, възрывъ кораблемь отрѧсе, и азъ пакы скоро въ просторы намъ опрѣдѣлены текохъ, елико мьнѣ възможь бѣ, проходꙋ около мене врътѧщꙋ сѧ страшьно, чѧтѣ же корабльной по вьсюдꙋ клицаѭщи.

Прьвѣ послѣжде хотѣахъ о немьже сълꙋчавъшеемь разоумѣти. Еѵѳимїй бо по истинѣ прѣрока царьскааго рѣшилъ оубити, расъмотривъ намѣренїе его съ страньникы обьщевати, и въсхотѣ емꙋ напасть нѣкѫѭ подъготовити, ꙗже подъзора не имѣаше възбꙋдити. Ал͛голъ намъ достигъшимъ, опытааше развлѣченїе мало поврѣденїемь изобрѣтателꙗ въздꙋшьна сътворити. Обрѣтенъ обаче бывъ стражеѭ, къ рати дойде лꙋчострѣлы кратъцѣ, оу нейже Еѵѳимїй самъ дꙋшѫ своѭ прѣдастъ, а едьно ѿ корытищь възрынѫто быстъ, опастьвїе несы истиньно.

Азъ тогда ищахъ пѫть въ пристанище корабльное, идеже бѣхѫ дрꙋѕи знаменїа ѿ страньникъ онѣхъ събирали. Достигъшꙋ мьнѣ просторъ широкый пристанища того, Марїа зрима бѣ въ срѣдѣ его ꙗко лѣтѧщи, висѧщи въ бестѧжьнѣ, врътѧщи сѧ мьдльнѣ, рѫцѣ же и ноѕѣ безмощь задъ собоѭ влѣкѫщи. Инѣхъже тꙋ не видѣхъ.

Дрьжѧ сѧ пода, азъ къ ней приближихъ сѧ, оустрѣмлено ѭ глѧдѧ. Очи еѧ затворенѣ быста, а оуста, мьнѣаше сѧ ми, движиста сѧ, акы ей глаголѧщи. Ничесоже обаче слышимо не бѣ. Въсклицахъ за помощь, нѫ ѿвѣта не быстъ, исчезнꙋвъшемъ вьсѣмъ по клѣтѣхъ послѣ възрыва. Пристѫпивъ къ Марїи, прѣдоупрѣждь ѭ притѧгъ рѫкоѭ къ подꙋ, не обрѧщаѧ ранъ на телеси еѧ ниже врѣды. Вещь страньникы обытаемаа прѣдъ нама видима бѣ ꙗсьно задъ зьдьѭ прѣсвѣтимоѭ. Мьнѣаше ми сѧ, ꙗко жаръ сильнѣетъ на връшинѣ того. Марїа же напрасьно очи отвори.

"Се, чюжденьче," рече она, мимоглѧдѧщи акы слѣпа. "Нынѣ виждѫ очима твоима. Виждѫ възмѫщенїа твоꙗ, бессъпокойствїа. Виждѫ, елико оуꙗзвимъ еси, хꙋде... съмрьть твоѭ не избѣжимѫ. Не могѫ продльжати, оу тебе стоꙗти. Да не бѫдеши и мѧ... оуꙗзвилъ[[37]](#footnote-37)."

Сице той словеса она тогда мьнѣ безъ съмысла сѫщими ꙗвлѧща сѧ изрекъши, вьса сила ѭ остави. Томь часѣ же и страньничьскый онь корабль ꙗко ѕвѣзда прѣди просїꙗ, ослѣпѧ мѧ. Трѧсъкъ дльгъ и страшьнъ ѕвѣздолѣтъ нашь осѧже.

# ·з҃·

Тꙋ да повѣсть своѭ съврьшѫ, акы ѭ поминаѭ. Вы же обсѫдѣте, къто жрьтвоѭ бѣ, а къто доблесть своѭ оуказа. Рекошѧ мьнѣ единоѭ въ монастыри моемь, мьнѣ ѧ пытавъшꙋ, въскѫѭ толико блѫдьна оученïа чьтѣахѫ, ꙗко правьда пѫть на земли естъ. Странама опрѣдѣленъ естъ кръсты еретикъ; а оукрѣпленъ естъ костьми мѫченикъ. Не могѫ нынѣ рещи, еда Марïа и Еѵѳимїй къ овѣмъ или онѣмъ приналежаста. Вы да изберете.

О страньницѣхъ онѣхъ, истиньнѣе рещи, страньницѣ, и дьньсь мало разоумѣемъ. Тъчïѭ еже Марïа оуспѣ собоѭ прѣдати. Разоумѣхъ обаче - и вы, не пъщꙋѭ, такожде - ꙗко естьствïю дрꙋгомꙋ подъчиненъ бѣ.

Послѣжде многъ лѣтъ пѫтишьствïа праздьномь, трꙋдьна же начѧла Еѯаршїѧ, разоумѣхъ еже сълꙋчивъшее сѧ. Страньникъ о немьже мыслихомъ, ꙗкоже кораблемь ихъ естъ, оуспѣ начинъ причѧщенїа обрѣсти. Ищѧщꙋ же емꙋ единьца довольно любопытьна и неоустрашима, а вьсе пакы необътѧжима волїеѭ, дꙋша Марїина съ нимь съвѧже сѧ, ꙗко да млъвителемь емꙋ е.

Възможьно естъ, ꙗко творъ онъ дꙋшѫ еѧ поѧтъ, въ сѫщьствïе ново ѭ прѣнесъ. Нѫ аще и ни, рекошѧ мьнѣ, ꙗко сама рѣшила въ пристанищи корабльномь остати причѧщенïа ради съ страньникомь, егда дрꙋѕи оуже текошѧ послѣ възрыва съпаситъ сѧ. Азъ есмь твора того съмрьти ради Марïины възненавидѣлъ; и, по истинѣ рещи, елико мьнѣ естъ припомьнилъ, ıако ѭ азъ, оставивъ ѭ, прѣжде самъ оуꙗзвихъ. Правьдѣ вьсе пакы срьдьце мое не обладаѭщи.

Оузрѣвъ обаче дивыихъ мыслїй чловѣчьскыихъ оу насъ, оуже възмѫтенъ бывъ орѫжїй кораблꙗ нашего, онъ нѣкако страхомь обѧтъ быстъ. Не знаꙗше бо онъ съмрьти, ниже вражьды. Рати же приключивъши сѧ междꙋ Еѵѳимїемь и корабльникы, онъ отвори себѣ въ пѫть размѣры высъшѧ, и быстро опыта ѿ насъ съпасити сѧ ѿтеченїемь. Аще симь и онъ оуспѣвъ, корабль нашь такожде размѣромь онѣмь връженъ быстъ въ чѧсть косма намъ не вѣдомѫ, свѣтолѣты ѿ ѕвѣзды нѣкоѧ, ꙗже бы въ обьщемь могла[[38]](#footnote-38) планитоѭ объкрѫжаема быти.

Сърѣтивъ ны, не може ны акы правьдны въспрïѧти. Нѫ, еда имѣ правьдѫ инѫ, толико различь сы? Не бѣ ли, по нашемꙋ, цѣлокꙋпь правьдьнъ, плътьсками льстьми, бессъмрьтьнъ сы, недосѧгаемъ?

Ниже поколѣнïе пѫтꙋѭще не наоучихомъ сѧ ничесомꙋже ѿ сърѣтенïа сего. Ниже наказанïемь, еже за злобѫ своѭ полꙋчихомъ, не очистихомъ дꙋшѧ своѧ. Се, не бѣ врѣмѧ того ради; одръжати въ праздьнѣ възищааше тъщанïа иного.

Чьто дрꙋго рещи? Не помьнѭ, колико часъ онъде сѣдѧ плакахъ, бездꙋшьное Марїино тѣло въ рѫкꙋ имы, помощи же не могы призъвати ѿ никѫдꙋ, ниже дыханїа еѧ, ни срьдьца раздвижати, ни ѭ къде погрѣбати.

Ей, се бѣ начѧло обьщьствïа нашего.

Речьникъ

водородъ *vodík*

ерѧбъ *žeriav*

казнь *inštitúcia*

кладище *paluba*

истѧжанïе *kultúra*, *ťažba*

малогда *málokedy*

прïобрѣсти *recyklovať*

прьвотьнаа *proteíny*

скафѫдрь *skafander*

сѫставъ *sústava*, *systém*

сѣчь *sekta*, *skupina*

трьпѧстькъ *trpaslík*

оустрашительць *terorista*

четырь‑сѧтьница *karanténa*

ѫгловодьнаа *uhľovodíky*

1. *врѣмени томь* - Мѣстьный падежь безъ прѣдълога тъчïѭ ѿношенïй ради врѣменьнъ польѕꙋетъ сѧ. [↑](#footnote-ref-1)
2. *послѣдьнꙋꙋмꙋ* - Съложьна прилагательна творима сѫть акы въ сѫстоꙗнïй по приподобленïй (сирѣчь *асимилацïй*) гласьнъ въ родьномь (‑*аего* > ‑*ааго*) и дательномь (‑*ꙋемꙋ* > ‑*ꙋꙋмꙋ*) падежи мѫжьска и срѣдьна рода. [↑](#footnote-ref-2)
3. *ихъже пришьдъшïихъ* - Егда прилагательно польѕꙋема, стара дѣꙗтельна причѧстïа (съ наставъками -*ѫщ*- и -*въш*-) ѿносительнꙋ мѣстоимени или иномꙋже опрѣдѣлителю (акы "членꙋ") послѣдꙋѭтъ. [↑](#footnote-ref-3)
4. *сѫть ... просïала* - Се, описанïе происхода "дѣлъ нашихъ", нѫ не окольности (врѣмене, мѣста, подобъ) происхожданïа. Того ради врѣмѧ послѣдꙋѭще избрано естъ. [↑](#footnote-ref-4)
5. *акы* - Вѣрѫѧтьно мѣстьно произношенïе съѭза *ꙗко* (съ оконьченïемь творительнааго падежа?). Значитъ опрѣдѣлено 'оуприличаѭще'. [↑](#footnote-ref-5)
6. *не могъ ... могохъ* - Старъ кореньный тварь прилежьно прѣдъставлꙗетъ наклоненïе (сирѣчь *ин͛ѭк͛тивъ*), показательнѫ тварь не опрѣдѣлена врѣмене ни вида. Твари съ наставъкоѭ -*ох*- за обычьное врѣмѧ прошьдъше (сирѣчь *аѡристъ*) польѕꙋѭтъ сѧ. [↑](#footnote-ref-6)
7. *безоумь* - Нарѣчьнъ падежь именъ ради прилагательнъ. Поздѣе чѧсто приставъкоѭ -*но* расширꙗемо. [↑](#footnote-ref-7)
8. *имамы* - Сѫгласьны основы настоѧщïихь глагольныихъ тварь оудльжено имѫтъ оконьченïе, акы въ Сꙋпрасльсцѣмь. [↑](#footnote-ref-8)
9. *бышѧщѧѧ* - Сирѣчь *хотѧщѧѧ быти*: причѧстïе ѿ *быти* врѣмени бѫдѫща въ прошьдъшемь. [↑](#footnote-ref-9)
10. *забѫдимо* - Причѧстïе настоѧще тръпительно ѿ *забыти*, основаемо на пьни настоѧща врѣмене. [↑](#footnote-ref-10)
11. *вънѫтри* - Мѣстьнъ тварь нарѣчïй мѣсто означаѧй, наставъцѣ ‑*ь* (на пр-ъ *идѫ вънѫтрь* или *изнѫтрь*) оуправленьнъ тварь тогожде прѣдъставлꙗѭщи. [↑](#footnote-ref-11)
12. *дьни оны сырьны* - Положенïе опрѣдѣлителꙗ (*оны*) свободь естъ. [↑](#footnote-ref-12)
13. *не имѣахѫ загꙋбити сѧ* - Бѫдѫще врѣмѧ въ прошьдъшемь съ помощьныимь глаголомь *имѣти* значенïе желанïа, дльга, или оурочища клонитъ. [↑](#footnote-ref-13)
14. *въздвижаахѫ* - Проходѧще врѣмѧ съ глаголомь вида съврьшена: мъножицеѭ бо кратъ сице творимо бѣ (рекъше *ıтеративъ*). [↑](#footnote-ref-14)
15. *Лих͛тѧщейна* - Паерькъ въ словесехъ чюждихъ польѕаетъ сѧ, егда рѧдъ сѫгласьнъ нѣстъ по естьствïю ѧзыка ради словѣньскааго. [↑](#footnote-ref-15)
16. *исплатила дльгъ свой* - Неглагольны чѧсти изреченïа глаголꙋ основьнꙋ послѣдꙋѭтъ, егда слѣдꙋѭще изреченïе подъчинимо къ нимъ ѿноситъ сѧ. [↑](#footnote-ref-16)
17. *рекъше, ꙗко ледъ онъ осквръненъ былъ* - Причѧстïю л-овꙋ оу прѣисказованïа нѣчесо ѿ иного глаголѧща нѣстъ нѫждьно помощьна глагола. [↑](#footnote-ref-17)
18. *хотѣвъшꙋ ... начѧти* - Въ изреченïй подъчиненомь бѫдѫще врѣмѧ въ прошьдъшемь причѧстïемь съграждаетъ сѧ такожде прошьдъшимь: значитъ, по врѣмени, а не по (съврьшенꙋ) видꙋ. Настоѧще (сиречь не съврьшено) *хотѧвъшꙋ* тъчïѭ значѧ 'ищѧщꙋ' въ источьникохъ ꙗвитъ сѧ. [↑](#footnote-ref-18)
19. *Въключивъшимъ же сѧ* - Въторомѣстьны чѧстицѧ (сирѣчь *ен͛клıтıка*) могѫтъ прѣдъстоꙗти мѣстоимени въвратьнꙋ. [↑](#footnote-ref-19)
20. *ѱꙋваахѫ* - Елиньскы бꙋкъви (акы *ѡ* и *ѱ*) мощьно въ словесехъ подвигъ чювьствьнъ значѧщихъ польѕовати. [↑](#footnote-ref-20)
21. *о истинѣ* *не оповръгаемѣ* - Настоѧще причѧстïе трьпительно можетъ и 'спѣшьно подъложено быти дѣйствïю' значити. [↑](#footnote-ref-21)
22. *ѫгловодьнаа, вïтамины, прьвотьнаа* - Въ обьщемь вещьства по коренехъ прѣвождаѭтъ сѧ (на пр‑ъ *кар͛бо‑ѵдра-ты* > *ѫгло-вод-ьнаа*), понѣ аще въ инѣхъ словѣньсцѣхъ ѧзыцѣхъ тако естъ. И *вïтаминъ* бы было мощьно на пр-ъ акы *живо-амѡньское* прѣвести, нѫ прьвотьно значенïе сице цѣлокꙋпь гꙋбитъ сѧ, понеже вïтамини дебельца (сирѣчь молекꙋлы) не сѫть амѡньна. [↑](#footnote-ref-22)
23. *възможьно* - Словеса *мощьно* и *възможьно* тогожде значенïа имата. Прьвое ѿ нею чѧще въ источьницѣхъ сърѣтаетъ сѧ. [↑](#footnote-ref-23)
24. *четыри ѿ вещьствъ ... пꙋстена* - Подълогъ въ срѣдьномь родѣ (*вещьства*). [↑](#footnote-ref-24)
25. *сѫставомъ онѣмъ ѕѣло остареломъ* - Акы прилагательное, дрꙋгы чѧсти изреченïа не несы, мощьно польѕовати л‑причѧстïа въ мѣстѣ старѣйшïихъ прошьдъшïихъ тварïй. [↑](#footnote-ref-25)
26. *запрѣто е* - Сïа съкратенаа тварь, въ Сꙋпрасальсцѣ помощьнъ ради глаголъ польѕꙋема, слꙋжитъ акы прилежьна тварь (вътора и третïа лица единьствьна) ѿ глагола *быти*. Твари за се могѫ быти - \**есъ*, *е*, *есмъ*, *есте*, *сѫ*, *еста*. Аще быхомъ аѡристовъ корень *бы*- възѧли, възискали быхомъ тварь паче того не оуказанъ (рекъше: *бывъ*, *бы*, \**бымъ*, \**быте*, \**бывѫ*, \**быта*). [↑](#footnote-ref-26)
27. *Прьвицеѭ сѧ къ постꙋ сице подъканивъшꙋ* - Възвратьно мѣстоимѧ акы въторомѣстьна чѧстица полагаема естъ, да оусилитъ значенïе акы доплъненïа (*обек͛тъ*). [↑](#footnote-ref-27)
28. *еже ... нарицати* - Мѣстоимѧ съ неопрѣдѣленомь тварьмь глагольномь значенïа акы ѿглагольна сѫщьствительна (на пр-ъ *нарицанïе*) иматъ. Польѕꙋемо естъ, егда глаголъ дрꙋгы чѧсти изреченïа съ собоѭ несетъ (акы оу прилагательныихъ л-причѧстихъ). Рекъше инако, *нарицанïе* *подвига моего доблестьномь* бы тожде изричало, аще и мьне оутварьно. [↑](#footnote-ref-28)
29. *глаголишѧ, пѫть дꙋховьнъ искали* - Се, пакы примѣръ прѣисказованïа. [↑](#footnote-ref-29)
30. *полꙋчила бывъши* - Пакы, ꙗкоже оу бѫдѫща въ прошьдъшемь, и помощьный глаголъ врѣмене мимошьдъша въ причѧстïе по врѣмени мѣнитъ сѧ. [↑](#footnote-ref-30)
31. *Жарꙋ ... сильнꙋ сѫщꙋ* - Падежь подълога (сирѣчь *сꙋбек͛та*) сѫгласьнъ исказꙋемꙋ (*прѣдикатꙋ*) естъ. Того ради и въ сълꙋчаи дательна самостоѧща. Творительнь падежь можетъ тогда исказꙋемо оусилити, ꙗкоже выше: *мьнѣ законьникомь* *сѫщꙋ* - сирѣчь не свѧщеникомь, ни иноѧже чѧсти. [↑](#footnote-ref-31)
32. *онь* - По *и*-основѣ сѫщьствительнъ съпрѧжаемо. [↑](#footnote-ref-32)
33. *имѣвъ достигнѫти* - Пакы: польѕа помощьна глагола *имѣти* за бѫдѫщее въ прошьдъшемь оурочище или дльгъ значитъ. Сьде въ изреченïй подъчиненѣ. [↑](#footnote-ref-33)
34. *съберѫ* - Пакы прилежьна тварь (ин͛ѭк͛тивъ, опрощенъ аѡристъ), понеже помышленïе изражаетъ въ проходѧщемь врѣмени. Тоже и въ *може сълꙋчити сѧ* блюдимо естъ, нѫ въ третьмь лици междꙋ прилежьноѭ и прошьдъшеѭ тварьѭ различïа нѣстъ. [↑](#footnote-ref-34)
35. *бѫди посилаѭщимь* - Възможьности и повѣлительномь наклоненïемь изражаемы сѫть. [↑](#footnote-ref-35)
36. *опꙋсти* - Сьде такожде нѣстъ различïа междꙋ ин͛ѭк͛тивомь и прошьдъшеѭ тварьѭ. [↑](#footnote-ref-36)
37. *бѫдеши ... оуꙗзвилъ* - Достойно естъ понѣ едьнѫшьди бѫдѫща послѣдꙋѭща польѕовати! [↑](#footnote-ref-37)
38. *връженъ быстъ* ... *бы могла* - Ова тварь значитъ прошьдъше врѣмѧ (аще и *бѣ* прѣдъпочитаема естъ), а дрꙋга сьде вынѫ оусловьное наклоненïе. [↑](#footnote-ref-38)